b'\n_START_ARTICLE_\nDoreen Shaffer\n_START_SECTION_\n\xc5\xbdivljenje\n_START_PARAGRAPH_\nIzvira iz siroma\xc5\xa1ne dru\xc5\xbeine iz barakarske \xc4\x8detrti Kingstona. \xc5\xbde v \xc5\xa1oli je pokazala zanimanje za nastopanje in ustvarjanje glasbe. Besedilo svoje prve skladbe,\xc2\xa0\xc2\xbbAdorable You\xc2\xab, je napisala na melodijo skladbe\xc2\xa0\xc2\xbbWhat a difference a day made\xc2\xab\xc2\xa0ameri\xc5\xa1ke pevke Dinah Washington in od\xc5\xa1la na avdicijo v slavni Studio One producenta Clementa \xc2\xbbSir Coxsone\xc2\xab Dodda. Pesem je nanj naredila vtis, zato jo je predstavil drugim glasbenikom, ki so tisti \xc4\x8das ustvarjali v studiu - Jackieju Opelu, Rolandu Alphonsu, Tommyju McCooku, Jahu Jerryju, Donu Drummondu, Jackieju Mittooju, Lloydu Knibbu, Lesterju Sterlingu idr. V tistem \xc4\x8dasu so bili na Jamajki izjemno priljubljeni dueti pevk in pevcev, zato je bila njegova prvotna zamisel, da bi Shafferjeva nastopala v duetu z Opelom._NEWLINE_Namesto tega je pri\xc4\x8dela nastopati z ostalimi glasbeniki, ki so tisti \xc4\x8das ravno formirali skupino. To so bili prelomni \xc4\x8dasi za Jamajko, ki se je leta 1963 osamosvojila izpod britanske oblasti in Clement Dodd je \xc5\xbeelel ob tem ustvariti nekaj novega, glasbeni slog, ki bi bil pristno jamaj\xc5\xa1ki. Na Doddovo prigovarjanje so glasbeniki, ki so si nadeli ime The Skatalites, pri\xc4\x8deli eksperimentirati z ritmi in melodijami, in nastal je ska. Skupina je postala izjemno priljubljena, Doreen Shaffer je nastopala kot njihova pevka do razpada leta 1965. Zaradi njene vloge pri nastanku in zgodnji popularizaciji tega glasbenega sloga je v medijih pogosto opisana z izrazi, kot so\xc2\xa0\xc2\xbbkraljica ska glasbe\xc2\xab\xc2\xa0ipd._NEWLINE_Po razpadu skupine je nekaj \xc4\x8dasa samostojno nastopala kot pevka v klubu, nato pa je za skoraj dve desetletji prekinila glasbeno kariero in se posvetila materinstvu. Rodila je tri h\xc4\x8derke in sina._NEWLINE_V za\xc4\x8detku 1980. let se je odzvala povabilu in se ponovno pridru\xc5\xbeila skupini The Skatalites, ki so jo njeni nekdanji \xc4\x8dlani obnovili v ZDA. Z The Skatalites nastopa in se udele\xc5\xbeuje turnej vse od takrat, izdali so tudi ve\xc4\x8d novih albumov. Poleg tega ob\xc4\x8dasno sodeluje z drugimi glasbeniki, kot so The Moon Invaders, izdala pa je tudi en samostojen album.'